Toque

Toque (uttales omtrent tåkk som på fransk) er betegnelse for flere typer historiske hatter og hodeplagg som har ingen eller liten brem, ofte flat topp og gjerne sylinderform:
Spansk renessanse-barett uten skygge, men med høy pull, brukt av menn og kvinner etter ca. 1550.
Barett av fløyel båret av franske advokater og andre magistrater.
Kvinners kveif eller innendørs-lue under seinmiddelalderen. Betegnelsen toque ble seinere også brukt om alle slags luer og kyser.
Tettsittende, rund damehatt uten skygge, men med drapert, turbanliknende pull, fra ca. 1800.
En byggende støtte under de forseggjorte damefrisyrene i den vestlige moten på 1820- og 1830-tallet.

Ordet kan på flere språk også brukes om kokkeluer, doktorhatter, kosakkluer og liknende hodeplagg uten bremmer. Ordvarianten tuque, uttales tukk, brukes på engelsk om enkle, varme strikkeluer.

Toquen var en forløper for og variant av baretten, en myk hattetype som vanligvis var brei og flat.

Se også 
 Baretter, ulike typer, myke, flate alpe- eller baskerluer
 Kokkeluer, høye, hvite luer eller hatter tradisjonelt brukt av kokker
 Pilleeskehatter, små, enkle, runde damehatter
 Turbaner, draperte hodeplagg
 Fess, kufi (kofia), topi, ulike oftest sylindriske eller kalottformede luetyper tradisjonelt båret i Tyrkia, Midtøsten, Afrika og Asia
 Kamilavka (kamilavkion), ulike typer høye, sylinderformede hatter uten brem som brukes av geistlige i den ortodokse kirken

Eksterne lenker 
 

Hatter
Historiske klær